**GUVERNUL ROMÂNIEI**

****

**HOTĂRÂRE**

# **privind suplimentarea bugetului Ministerului Mediului, Apelor și Pădurilor pe anul 2024 din Fondul de intervenție la dispoziția Guvernului, pentru realizarea în regim de urgență a unor lucrări de înlăturare a efectelor calamităților naturale produse de fenomenele hidrometeorologice extreme înregistrate în perioada 13-19 septembrie 2024 în județele Galați și Vaslui, precum și pentru aprobarea bugetului de venituri şi cheltuieli rectificat pe anul 2024 pentru Administraţia Naţională “Apele Române”, aflată în coordonarea Ministerului Mediului, Apelor şi Pădurilor**

În temeiul art. 108 din Constituţia României, republicată, art. 30 alin. (4) și (5) din Legea nr. 500/2002 privind finanțele publice*,* cu modificările și completările ulterioare şi al art. 4 alin. (8) din Ordonanţa de urgenţă a Guvernului nr. 107/2002 privind înfiinţarea Administraţiei Naţionale "Apele Române", aprobată cu modificări prin Legea nr. 404/2003, cu modificările şi completările ulterioare,

**Guvernul României** adoptă prezenta hotărâre.

**Art. 1 -** (1) Se aprobă suplimentarea bugetului Ministerului Mediului, Apelor și Pădurilor, prevăzut în bugetul de stat pe anul 2024, din Fondul de intervenție la dispoziția Guvernului, cu suma de 137.843 mii lei, reprezentând credite de angajament și credite bugetare, la capitolul 80.01 ***„***Acțiuni generale economice, comerciale și de muncă*”*, titlul 20 ***„***Bunuri și servicii*”,* articol bugetar 20.22 „Finanțarea acțiunilor din domeniul apelor”.

(2) Suma prevăzută la alin. (1) se utilizează pentru realizarea, în regim de urgență, a unor lucrări de înlăturare a efectelor calamităților naturale produse de fenomenele hidrometeorologice extreme înregistrate în perioada 13-19 septembrie 2024 în județele Galați și Vaslui, prevăzute în Anexa nr. 1 și Anexa nr. 2 care fac parte integrantă din prezenta hotărâre.

**Art. 2 -** Pentru asigurarea fondurilor necesare finanţării lucrărilor prevăzute la art. 1 se suplimentează cu suma de 137.843 mii lei Fondul de intervenție la dispoziţia Guvernului din Fondul de rezervă bugetară la dispoziţia Guvernului, prevăzut în bugetul de stat pe anul 2024.

**Art. 3 -** Contractarea serviciilor de proiectare și dirigenție de șantier, precum și a lucrărilor de înlăturare a efectelor calamităților naturale produse de fenomenele hidrometeorologice extreme înregistrate în perioada 13-19 septembrie 2024 în județele Galați și Vaslui se realizează, în regim de urgență, cu respectarea prevederilor Legii nr. 98/2016 privind achiziţiile publice, cu modificările și completările ulterioare, pentru situaţii de forţă majoră, de către Administraţia Naţională "Apele Române", instituţie publică aflată în coordonarea Ministerului Apelor şi Pădurilor, prin Adminsitrația Bazinală de Apă Prut-Bârlad.

**Art. 4 -** Ministerul Mediului, Apelor şi Pădurilor, prin Administraţia Naţională „Apele Române“ - Adminsitrația Bazinală de Apă Prut-Bârlad, răspund de modul de utilizare, în conformitate cu dispoziţiile legale, a sumelor alocate potrivit prevederilor art. 1, decontările urmând a fi făcute conform prevederilor legale și a documentelor doveditoare pentru cantitățile de lucrări executate.

**Art.5 -** Ministerul Finanţelor este autorizat să introducă, la propunerea ordonatorului principal de credite, modificările corespunzătoare în structura bugetului de stat şi în volumul şi structura bugetului Ministerului Mediului, Apelor şi Pădurilor pe anul 2024.

**Art.6** - Se aprobă bugetul de venituri și cheltuieli rectificat pe anul 2024 pentru Administrația Națională „Apele Române”, instituție publică finanțată din venituri proprii, aflată în coordonarea Ministerului Mediului, Apelor şi Pădurilor, prevăzut în Anexa nr. 3 și Anexa nr. 4 care fac parte integrantă din prezenta hotărâre.

**PRIM-MINISTRU**

**ION-MARCEL CIOLACU**